LIITE 2

Annettu Helsingissä 1 päivänä helmikuuta 2007

**Valtioneuvoston asetus**

**maankäyttö- ja rakennusasetuksen muuttamisesta**

Valtioneuvoston päätöksen mukaisesti, joka on tehty ympäristöministeriön esittelystä,

*muutetaan* 10 päivänä syyskuuta 1999 annetun maankäyttö- ja rakennusasetuksen (895/1999) 18 §:n 1 momentti, 26 §:n 1 momentti ja 100 § sekä

*lisätään* 18 §:ään uusi 2 ja 3 momentti, jolloin nykyinen 2―4 momentti siirtyvät 4―6 momentiksi, 26 §:ään uusi 2 ja 3 momentti, jolloin nykyinen 2―4 momentti siirtyvät 4―6 momentiksi, ja 30 §:ään uusi 4 momentti seuraavasti:

**18 §  
Viranomaisneuvottelu**

Maankäyttö- ja rakennuslain 66 §:n 2 momentissa tarkoitettu viranomaisneuvottelu järjestetään kaavaa valmisteltaessa, ennen kuin kunta varaa osallisille tilaisuuden mielipiteen esittämiseen, sekä tarvittaessa sen jälkeen, kun kaavaehdotus on ollut julkisesti nähtävänä ja sitä koskevat mielipiteet ja lausunnot on saatu.

Neuvottelussa tuodaan esille mahdolliset valtakunnalliset ja tärkeät seudulliset alueidenkäyttötavoitteet ja muut keskeiset tavoitteet, valtion toteuttamisvelvollisuuden kannalta tärkeät kysymykset sekä viranomaisten käsitykset tutkimusten ja selvitysten tarpeesta.

Viranomaisten tulee esittää käsityksensä kaavaa koskevista tutkimus- ja selvitystarpeista mahdollisimman aikaisessa vaiheessa.

**26 §  
Viranomaisneuvottelu**

Maankäyttö- ja rakennuslain 66 §:n 2 momentissa tarkoitettu viranomaisneuvottelu järjestetään kaavaa valmisteltaessa, ennen kuin kunta varaa osallisille tilaisuuden mielipiteen esittämiseen, sekä tarvittaessa sen jälkeen, kun kaavaehdotus on ollut julkisesti nähtävänä ja sitä koskevat mielipiteet ja lausunnot on saatu.

Neuvottelussa tuodaan esille mahdolliset valtakunnalliset ja tärkeät seudulliset alueidenkäyttötavoitteet ja muut keskeiset tavoitteet, valtion toteuttamisvelvollisuuden kannalta tärkeät kysymykset sekä viranomaisten käsitykset tutkimusten ja selvitysten tarpeesta.

Viranomaisten tulee esittää käsityksensä kaavaa koskevista tutkimus- ja selvitystarpeista mahdollisimman aikaisessa vaiheessa.

**30 §  
Mielipiteen esittäminen kaavaa valmisteltaessa**

Jos valmisteltavana on vaikutukseltaan vähäinen asemakaavan muutos, osallisille voidaan varata tilaisuus mielipiteensä esittämiseen samalla, kun ilmoitetaan vireilletulosta. Tällöin ilmoitusta ei tarvitse julkaista sanomalehdessä.

**100 §  
Rakentamiskehotuksen tiedoksianto**

Maankäyttö- ja rakennuslain 97 §:n 1 momentissa tarkoitettua kehotusta koskeva päätös annetaan tontin tai rakennuspaikan omistajalle ja haltijalle tiedoksi niin kuin hallintolain 60 §:ssä säädetään.

Tämä asetus tulee voimaan 1 päivänä maaliskuuta 2007.

Helsingissä 1 päivänä helmikuuta 2007

Ympäristöministeri   
**Stefan Wallin**

Hallitusneuvos   
**Helena Korhonen**